Boeing begin met veiligheidstoetse op 737 Max 8-stralers‘n 737 Max 8 by Boeing se monteeraanleg in Renton, Washington. Foto: (AP Photo/Ted S. Warren) Die vliegtuigvervaardiger Boeing sal die komende week veiligheidstoetse op sy Boeing 737 Max 8-stralers uitvoer in ŉ poging om dié vliegtuie weer in die lug te kry. ŉ Verbod is verlede jaar op alle 737 Max-vliegtuie geplaas ná twee van die vliegtuie binne net ŉ paar maande met passasiers neergestort het. Altesaam 346 mense het in dié vliegrampe omgekom. Vlieëniers en tegniese kundiges van Boeing en die VSA se Federale Lugvaartadministrasie (FAA) sal na verwagting Maandag met veiligheidstoetse begin. Die toetse is vir drie dae geskeduleer in ŉ poging om die 737 Max-vliegtuie teen die einde van die jaar weer in gebruik te hê. Selfs al sou die vliegtuie die veiligheidstoetse slaag, sal dit volgens kenners egter nog maande duur voordat ŉ 737 Max-straler met passasiers opstyg. Maroela Media het vroeër berig 189 mense is in Oktober 2018 dood toe ŉ 737 Max-straler van Lion Air in Indonesië neergestort het. Altesaam 157 mense is daarna in Maart 2019 dood toe só ŉ vliegtuig van Ethiopian Airlines geval het kort nadat dit opgestyg het. ŉ Sagteware-opgradering aan die Boeing 737 Max-vliegtuie is reeds in Mei verlede jaar afgehandel. Bronne: BBC, The Wall Street Journal